**SKRAĆENI ZAPISNIK**

sa 20. sjednice Gradskog vijeća Grada Trilja održane 07. srpnja 2023. u gradskoj vijećnici Grada Trilja.

Početak u 19.00 sati.  
  
Prisutni:  
Miljenko Marić, predsjednik Gradskog vijeća

Vijećnici:  
Ivan Šipić, Ivica Marić, Žana Majić, Miroslav Čalo, Zlatko Gusić, Ante Kozina, Ivan Lipotić Piroga, Marko Dragušica, Ivan Sablić i Elvira Bajić

Odsutni vijećnici: Tihomir Grubišić i Miro Radman-Livaja  
Ostali prisutni:   
Gradonačelnik Ivan Bugarin  
Dino Hrustić, pročelnik  
Blaženka Dukić, pročelnica   
Marko Varvodić, viši stručni suradnik   
  
Predsjednik Gradskog vijeća Miljenko Marić pozdravio je sve prisutne i otvorio je 20. sjednicu Gradskog vijeća.

**Pitanja i prijedlozi vijećnika (aktualni sat)**

Predsjednik Gradskog vijeća Miljenko Marić pozvao je vijećnike da se prijave na **aktualni sat**.

Vijećnica Žana Majić pitala je kada će se dovršiti projekt aglomeracije, odnosno kada će građani moći napraviti priključke na kanalizaciju.

Gradonačelnik je odgovorio kako je u tijeku ishodovanje uporabnih dozvola, nakon čega bi se kućanstva trebala priključiti do kraja 2023. godine.

Drugo pitanje Žane Majić odnosilo se na najavljenu poreznu reformu u sklopu koje će i JLS moći određenim odlukama utjecati na rast plaće i standarda građana pa je pitala gradonačelnika što se planira poduzeti po tom pitanju.

Gradonačelnik je odgovorio da se prirez u Trilju ne naplaćuje, a da porez na dohodak neće povećavati.

Vijećnik Miroslav Čalo pitao je gradonačelnika da li je raspisan natječaj za održavanje javne rasvjete, tko je odabrani izvođač i može li se dokumentacija kompletnog postupka dobiti na uvid.

Gradonačelnik je odgovorio kako je javni natječaj proveden, odlukom o odabiru odabran je najpovoljniji ponuditelj ENERGO PLAN d.o.o. i u tijeku je žalbeni rok.

U drugom pitanju vijećnik Miroslav Čalo podsjetio je gradonačelnika na izjavu s prethodne sjednice kako preuzima svu odgovornost ako se pokaže da je natječaj za pročelnicu upravnog odjela za prostorno uređenje nezakonit i što to konkretno znači s obzirom da je nalaz inspekcije stigao i da su utvrđene nepravilnosti.

Gradonačelnik je odgovorio kako je izvršio sve naloge propisane u inspekcijskom nalazu i da iako u nalazu nije utvrđena njegova osobna odgovornost istu preuzima umjesto svojih službi.

Vijećnik Ivica Marić pitao je tko je zadužen za održavanje pješačkih i biciklističkih staza i da li se planira dovršetak plaže Veliki Drinić i zašto se ista ne održava redovito.

Gradonačelnik je odgovorio kako je u pripremi prijava za natječaj Splitsko-dalmatinske županije za uređenje pješačkih i biciklističkih staza, a što se tiče plaže Veliki Drinić da ista nije napravljena u potpunosti po projektu i da se dječji sadržaji moraju izmjestiti kako je prvotno planirano zbog čega je potrebna nova suglasnost Hrvatskih voda.

Drugo pitanje vijećnika Ivice Marića odnosilo se na ukrasnu granu na ulazu u park, od koga je nabavljena i po kojoj cijeni.

Gradonačelnik se obvezao dostaviti pisani odgovor na ovo pitanje.

Vijećnik Ivan Šipić pitao je koliko je sredstava dodijeljeno župnim uredima i po kojim projektima u ovoj godini.

Drugo pitanje odnosilo se na projekte prijavljene prema županiji, ministarstvima i EU fondovima te odobrena sredstva po tim prijavama u 2023. godini.

Gradonačelnik se obvezao pisano odgovoriti na oba pitanja.

Vijećnik Ante Kozina pitao je za način upisa u vrtić, konkretno da li je istina da su djeca iz jasličnog programa automatski prešla u vrtić bez obnove upisa.

Gradonačelnik je odgovorio da se ugovori s roditeljima ne mogu raskidati što je potvrdilo i ministarstvo, no unatoč tome sva djeca su upisana u cjelodnevni boravak i lista čekanja postoji samo za jaslice.

U drugom pitanju vijećnik Ante Kozina osvrnuo se na prijepore koji su nastali kod pitanja osnivača najviše u slučaju vrtića i muzeja, zanimalo ga je da li su te nedoumice riješene ili ovise od slučaja do slučaja.

Gradonačelnik je odgovorio da su barem što se tiče muzeja nedoumice riješene jer je ministarstvo potvrdilo da ako je posebnim zakonom propisana nadležnost osnivača, tada ta nadležnost pripada izvršnom tijelu.

Vijećnik Miljenko Marić pitao je koliko je se do sada poljoprivrednika prijavilo na natječaj za poljoprivredne potpore.

Gradonačelnik je odgovorio kako je do sada zaprimljeno 25 prijava poljoprivrednika.

Drugo pitanje vijećnika Miljenka Marića odnosilo se na novu školu u Košutama, u kojoj je fazi taj projekt i kada se može očekivati građevinska dozvola.

Gradonačelnik je odgovorio da je upravo raspisan natječaj Ministarstva za gradnju novih škola sa ciljem prelaska u jednosmjenski rad i da će škola Košute nakon izrade glavnih projekata biti spremna za prijavu na natječaj.

Vijećnik Zlatko Gusić pitao je za uređenje nerazvrstanih cesta Kundid-Botice, Krividol-Ljut i zaseok Lagator.

Gradonačelnik je odgovorio da se cesta Kundid- Botice većim dijelom nalazi na teritoriju općine Otok s kojom još nije postignut dogovor oko zajedničkog uređenja, a do tada preostaje samo nasipanje na dijelu koji spada pod Grad Trilj. Cesta Krivodol-Ljut je isprojektirana i spremna za prijavu na Eu fondove dok će se zaseok Lagator pokušati urediti sredstvima iz proračuna.

Drugo pitanje vijećnika Zlatka Gusića odnosilo se na stare škole na području Grada Trilja, da li postoji mogućnost otkupa istih od strane udruga.

Gradonačelnik je odgovorio kako je Splitsko-dalmatinska županija prepustila Gradu Trilju 10 škola na upravljanje, a Grad Trilj će ići u raspolaganje nakon provedenih izbora za mjesne odbore.

Nakon završetka aktualnog sata predsjednik Miljenko Marić pitao je ima li primjedbi na zapisnik sa 19. sjednice gradskog vijeća.

Nije bilo primjedbi pa je predsjednik Miljenko Marić dao zapisnik na glasovanje.

Zapisnik sa 19. sjednice usvojen je jednoglasno sa 11 glasova ZA.

Predsjednik Miljenko Marić pitao je ima li prijedloga za izmjene i dopune dnevnog reda.

Nije bilo prijedloga za izmjene i dopune dnevnog reda.   
 **Predsjednik Miljenko Marić predložio je sljedeći dnevni red:**

1. Prijedlog Statutarne Odluke o izmjenama i dopunama Statuta Grada Trilja
2. Prijedlog izmjena i dopuna Poslovnika Gradskog vijeća Grada Trilja
3. Prijedlog Pravilnika o novčanoj pomoći za vrijeme korištenja roditeljskog dopusta „Prve tri“
4. Prijedlog Pravilnika o ocjenjivanju službenika i namještenika i načinu provođenja ocjenjivanja u Gradu Trilju
5. Prijedlog Godišnjeg izvještaja o izvršenju Proračuna Grada Trilja za 2022. godinu
6. Prijedlog Odluke o davanju suglasnosti za provedbu ulaganja na području Grada Trilja
7. Prijedlog Odluke o davanju reciklažnog dvorišta na upravljanje Čistoći Cetinske krajine d.o.o.
8. Prijedlog Odluke o davanju vatrogasnog doma na upravljanje Dobrovoljnom vatrogasnom društvu Trilj
9. Prijedlog Odluke o ukidanju statusa javnog dobra – puta dio k.č.br. 1979 k.o. Grab

Predloženi dnevni red usvojen je jednoglasno sa 11 glasova ZA.

**Ad.1.** **Prijedlog Statutarne Odluke o izmjenama i dopunama Statuta Grada Trilja**

Prijedlog je obrazložio predsjednik Komisije za Statut, Poslovnik i normativnu djelatnost Miljenko Marić istaknuvši da je odluku o pokretanju izmjena i dopuna vijeće donijelo jednoglasno te da je prijedlog prošao javno savjetovanje od 30 dana. Kao glavne razloge pokretanja izmjena naveo je potrebu usklađivanja nekoliko članaka sa zakonom i jasnije određivanje odnosa između predstavničke i izvršne vlasti.

Nakon izlaganja predsjednik je otvorio raspravu.

Vijećnik Ivan Sablić istaknuo je kako je klubu vijećnika HDZ-a neprihvatljiva odredba po kojoj naselja s manje od 200 stanovnika ne mogu formirati mjesni odbor te je predložio da takva naselja biraju mjesni odbor od tri člana.

Predsjednik Komisije za Statut, Poslovnik i normativnu djelatnost Miljenko Marić istaknuo je da nije cilj ukinuti mjesne odbore nego okrupniti više manjih naselja u jedan mjesni odbor i formirati mrežu mjesnih odbora.

Vijećnik Ivan Sablić odgovorio je da iako se radi o naseljima koja međusobno graniče i donekle su bliski s druge strane svako naselje ima svoje specifične potrebe i najbolje je da ima zasebni mjesni odbor koji će ih predstavljati.

Uvaživši raspravu vijećnika Ivana Sablića predlagatelj Miljenko Marić podnio je usmeni amandman kojim se granica za formiranje mjesnog odbora mijenja iz 200 u 20 stanovnika. Mjesni odbor po u tom rasponu stanovnika brojio bi 3 člana, od 200 do 500 stanovnika 5 članova, a preko 500 stanovnika 7 članova. Amandman je postao dio konačnog prijedloga akta.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog Statutarne Odluke o izmjenama i dopunama Statuta Grada Trilja usvojen jednoglasno sa 11 glasova „ZA“ .

**Ad.2.** **Prijedlog izmjena i dopuna Poslovnika Gradskog vijeća Grada Trilja**

Prijedlog je obrazložio predsjednik Komisije za Statut, Poslovnik i normativnu djelatnost Miljenko Marić istaknuvši da je prijedlog također prošao javno savjetovanje i da mu je cilj razjasniti i pojednostavniti procedure i nedoumice oko nadležnosti između izvršne i predstavničke vlasti.

Nakon izlaganja predsjednik je otvorio raspravu.

Nitko se nije javio za raspravu pa je predsjednik dao prijedlog na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog izmjena i dopuna Poslovnika Gradskog vijeća Grada Trilja usvojen jednoglasno sa 11 glasova „ZA“.

**Ad.3.** **Prijedlog Pravilnika o novčanoj pomoći za vrijeme korištenja roditeljskog dopusta „Prve tri“**

Prijedlog je obrazložio gradonačelnik Ivan Bugarin istaknuvši da se radi o prijedlogu koji je prošao javnu raspravu i čiji je cilj demografska obnova na području grada Trilja jer bi se majkama do treće godine života djeteta nadoknađivala razlika između naknade koju dobivaju od države i njihove pune plaće.

Gradonačelnik je podnio usmene amandmane u zaglavlju, naslovu, člancima 1., 2., 3., 4., 5., 7., i 8.

Nakon izlaganja predsjednik je otvorio raspravu.

U raspravi je vijećnik Ante Kozina pozdravio donošenje ovakve odluke , ali je istaknuo da su za demografsku obnovu potrebne i druge mjere poput razvoja stambenih zona.   
Također je sugerirao da bi u čl. 4. trebalo dodati da i roditelji koji rade na pola radnog vremena ne smiju aktivirati ugovor o radu dok koriste ovu mjeru. Gradonačelnik je usmenim amandmanom prihvatio navedenu sugestiju.

Vijećnica Žana Majić također je pozdravila prijedlog kao dobru demografsku mjeru, pitala je da li će isplata ići i retroaktivno s obzirom da se mogu prijaviti i roditelji za djecu rođenu u 2022. godini te je istaknula da je trebalo razmotriti mogućnost da i očevi koriste ovu mjeru.

Vijećnik Ivica Marić složio se da je trebalo razmotriti mogućnost korištenja mjere i za očeve i istaknuo je potencijalni problem da mjeru neće moći koristiti osobe koje dosele u grad Trilj zbog uvjeta prebivališta od nekoliko zadnjih godina.

Gradonačelnik je odgovorio da ostaje pri svom prijedlogu i da će praksa pokazati trebali li ga mijenjati ili ne.

Vijećnik Miljenko Marić istaknuo je da se radi o dobrom prijedlogu koji bi trebao potaknuti demografsku obnovu što je nužno jer se u prošloj godini samo 17 žena na području Grada Trilja odlučilo na 3. i svako iduće dijete. Također je istaknuo da je pravilnik promjenjiv i da ga je moguće korigirati ukoliko bude potrebno.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog Pravilnika o novčanoj pomoći za vrijeme korištenja roditeljskog dopusta „Prve tri“ usvojen jednoglasno sa 11 glasova „ZA“.

**Ad.4.** **Prijedlog Pravilnika o ocjenjivanju službenika i namještenika i načinu provođenja ocjenjivanja u Gradu Trilju**

Prijedlog je obrazložio vijećnik Miljenko Marić istaknuvši da se radi o aktu koji donosi gradsko vijeće i koji je prošao javnu raspravu, a kojem je cilj podići efikasnost službenika i namještenika.

Nakon izlaganja predsjednik je otvorio raspravu.

Nitko se nije javio za raspravu pa je predsjednik Miljenko Marić dao Prijedlog na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog Pravilnika o ocjenjivanju službenika i namještenika i načinu provođenja ocjenjivanja u Gradu Trilju usvojen jednoglasno sa 11 glasova „ZA“.

**Ad. 5. Prijedlog Godišnjeg izvještaja o izvršenju Proračuna Grada Trilja za 2022. godinu**

Prijedlog je obrazložio gradonačelnik Ivan Bugarin istaknuvši da je prijedlog izrađen i predan gradskom vijeću u zakonskom roku te se ukratko osvrnuo na osnovne stavke izvještaja istaknuvši da je izvršenje u nižem postotku uglavnom zbog kašnjenja nabava u sklopu projekta CEKOM.

Nakon izlaganja predsjednik je otvorio raspravu.

Vijećnik Ante Kozina istaknuo je kako bi prijedlog radi lakšeg snalaženja vijećnici trebali dobiti u pretraživom formatu te je naglasio da postotak izvršenja od 50 % nije zadovoljavajući. Nakon toga osvrnuo se na nekoliko pojedinačnih stavki koje nisu realizirane u potpunosti poput izgradnje kuće obitelji Kelava, svlačionice na igralištu u Veliću, izgradnje pristaništa na rijeci Cetini, poticaja za poduzetnike i poljoprivrednike, izrade urbanističkih planova, projekta Cetinke te projekta CEKOM.

Vijećnik Ivan Šipić istaknuo da su poznate okolnosti donošenja prošlogodišnjeg proračuna te je naglasio da je izvršenje na samo 50% od planiranog te da stoga klub vijećnika ne može podržati ovakav izvještaj.

Vijećnica Žana Majić nadovezala se na raspravu Ante Kozine i pročelnice Blaženke Dukić u kojoj je navedeno da će trebati mijenjati Odluku o vijećničkim naknadama te je naglasila da je i postojeća odluka unutar zakonskih okvira i da je ne treba mijenjati. Pitala je kako je moguće da je pozajmica Čistoći Cetinske krajine d.o.o. vraćena u 12. mjesecu ako im je tek u siječnju iduće godina uplaćena na račun.  
  
Gradonačelnik je odgovorio da se radi o dvije pozajmice od kojih je ona iz 2022. u istoj godini i vraćena, dok je rok za vraćanje pozajmice iz siječnja ove godine do 30.06.2023. godine.

Vijećnica Žana Majić osvrnula se i na nekoliko zbirnih stavki prihoda i rashoda i usporedbu sa proteklim godinama te je također naglasila izvršenje od 50 % planiranog Proračuna, te se dotakla nekoliko stavki koje su povećane poput stavke plaća zaposlenih, naknada za službena putovanja i troškovi intelektualnih usluga.

Vijećnik Miljenko Marić također je u raspravi istaknuo izvršenje od 50% te je naglasio da su 34 stavke na 0% izvršenja i da zbog toga ne može podržati ovakav prijedlog.

Gradonačelnik je u završnoj riječi odgovorio da je prikazani manjak prouzrokovan uglavnom kašnjenjem u odobravanju i isplati ZNS-ova po pojedinim projektima, kao i određenim isplatama od županije koje su planirane u 2022., a isplaćene su u 2023. godini, a da su neke stavke na nuli zbog kašnjenja u nabavama.

Nakon izlaganja i rasprave predsjednik Miljenko Marić dao je Prijedlog na glasovanje.

Prisutno vijećnika pri glasovanju: 11  
„ZA“ prijedlog je glasovalo 4 vijećnika   
„protiv“ 7  
„suzdržan“ nitko

Konstatirano je da Prijedlog Godišnjeg izvještaja o izvršenju Proračuna Grada Trilja za 2022. godinu nije usvojen sa 4 glasa „ZA“ (Ivan Lipotić Piroga, Ivan Sablić, Elvira Bajić i Marko Dragušica) i 7 „protiv“ (Miljenko Marić, Ante Kozina, Ivan Šipić, Miroslav Čalo, Žana Majić, Zlatko Gusić i Ivica Marić).

**Ad. 6.** **Prijedlog Odluke o davanju suglasnosti za provedbu ulaganja na području Grada Trilja**

Prijedlog je obrazložio gradonačelnik Ivan Bugarin istaknuvši da je suglasnost potrebna za prijavu na natječaj LAG-a na kojem se planira prijaviti uređenje gradskog parka dodatnim sadržajima.

Nakon izlaganja predsjednik je otvorio raspravu.

Vijećnik Ivica Marić pozdravio je dodatne dječje sadržaje koji će se dodati u parku i izrazio je nadu da će radovi postavljanja biti odrađeni stručno i kvalitetno.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog Odluke o davanju suglasnosti za provedbu ulaganja na području Grada Trilja usvojen jednoglasno sa 11 glasova „ZA“.

**Ad. 7. Prijedlog Odluke o davanju reciklažnog dvorišta na upravljanje Čistoći Cetinske krajine d.o.o.**

Prijedlog je obrazložio gradonačelnik Ivan Bugarin istaknuvši da je projekt dovršen i da su povučena sredstva iz Ministarstva te da nakon što je je ishodovana uporabna dozvola slijedi prepuštanje upravljanja Čistoći Cetinske krajine d.o.o. o čemu gradsko vijeće treba donijeti odluku.

Nakon izlaganja predsjednik je otvorio raspravu.

Vijećnik Miljenko Marić pitao je da li otvaranje reciklažnog dvorišta znači da će se razvrstani otpad iz domaćinstava odvoziti u reciklažno dvorište.

Gradonačelnik je odgovorio da će Čistoća Cetinske krajine d.o.o. nastaviti s prikupljanjem i odvozom kao i do sada, a u reciklažno dvorište građani će moći odvoziti glomazni otpad koji će se tamo razvrstavati.

Vijećnik Ante Kozina pitao koliko će biti zaposlenih u reciklažnom dvorištu i da li će odlaganje biti dozvoljeno samo stanovnicima Grada Trilja.

Gradonačelnik je odgovorio da je reciklažno dvorište izgrađeno za potrebe građana koji imaju prebivalište u Trilju i svaka JLS je dužna pobrinuti se za gospodarenje otpadom na svom području, a točan broj zaposlenih usuglasit će se s Čistoćom Cetinske krajine d.o.o.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko   
   
Konstatirano je da je Prijedlog Odluke o davanju reciklažnog dvorišta na upravljanje Čistoći Cetinske krajine d.o.o. usvojen jednoglasno sa 11 glasova „ZA“.

**Ad. 8.** **Prijedlog Odluke o davanju vatrogasnog doma na upravljanje Dobrovoljnom vatrogasnom društvu Trilj**

Prijedlog je obrazložio gradonačelnik Ivan Bugarin istaknuvši da je ishodovana uporabna dozvola za vatrogasni dom i da nakon ove odluke slijedi potpis ugovora s DVD-om.

Nakon izlaganja predsjednik je otvorio raspravu.

Vijećnik Ivan Šipić u raspravi je istaknuo da je trebalo u dokumentaciji dostaviti i prijedlog ugovora koji će se nakon ove odluke potpisati s DVD-om Trilj.

Gradonačelnik je odgovorio da se ugovor potpisuje nakon što vijeće donese odluku te da će se raditi o standardnom ugovoru kojim će DVD preuzeti troškove održavanja doma.

Vijećnik Ivica Marić pitao je da li su vatrogasci upoznati s odredbama ugovora, da li će iznos koji im je osiguran u proračunu biti dovoljan i za troškove održavanja, ima li Grad Trilj trenutno dugovanja prema DVD-u.

Gradonačelnik je odgovorio kako će ugovor biti izrađen nakon odluke gradskog vijeća i da će tada biti prezentiran DVD-u Trilj, također je istaknuo da Grad Trilj nema dugovanja prema DVD-u i da su već u ovoj godini planirana sredstva za održavanje vatrogasnog doma.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 11  
„ZA“ prijedlog je glasovalo 11 vijećnika   
„protiv“ nitko  
„suzdržan“ nitko

Konstatirano je da je Prijedlog Odluke o davanju vatrogasnog doma na upravljanje Dobrovoljnom vatrogasnom društvu Trilj usvojen jednoglasno sa 11 glasova „ZA“.

**Ad. 9. Prijedlog Odluke o ukidanju statusa javnog dobra – puta dio k.č.br. 1979 k.o. Grab**

Prijedlog je obrazložio viši stručni suradnik za pravne poslove Marko Varvodić istaknuvši da se radi o nesrazmjeru između stanja na terenu i katastarskog plana te da se dio katastarskog puta u predloženoj kvadraturi može ukinuti jer u naravi ne predstavlja put nego privatni posjed omeđen zidom.

Nakon izlaganja predsjednik je otvorio raspravu.

Vijećnik Miljenko Marić pitao je da li ima išta sporno u ovom ukidanju i može li nastati problem za susjede koji koriste isti put.   
  
Viši stručni suradnik Marko Varvodić odgovorio je da nema ništa sporno jer se ukida katastarski put dok na terenu stvarno stanje ostaje nepromijenjeno.

Nakon izlaganja i rasprave predsjednik Miljenko Marić dao je Prijedlog Odluke na glasovanje.

Prisutno vijećnika pri glasovanju: 13  
„ZA“ prijedlog je glasovalo 13 vijećnika   
„protiv“ nitko  
„suzdržan“ nitko

Konstatirano je da je Prijedlog Odluke o ukidanju statusa javnog dobra – puta dio k.č.br.1979 k.o. Grab usvojen jednoglasno sa 11 glasova „ZA“.

Nakon što je iscrpljen dnevni red predsjednik Miljenko Marić zahvalio je vijećnicima na suradnji te je zaključio 20. sjednicu Gradskog vijeća Grada Trilja 07.07. 2023. u 22.05 sati.

KLASA: 021-03/23-01/  
URBROJ: 2181-12-01-23-01  
Trilj, \_\_\_\_\_\_\_\_\_\_\_\_ 2023.

Zapisničar Predsjednik Gradskog vijeća:

Marko Varvodić, mag. iur. Miljenko Marić, prof.